**ДО**

**Г-Н РОСЕН ПЛЕВНЕЛИЕВ**

**ПРЕЗИДЕНТ НА РЕПУБЛИКА БЪЛГАРИЯ**

**УВАЖАЕМИ ГОСПОДИН ПРЕЗИДЕНТ,**

Вашата номинация за член на Съвета за електронни медии е изключителна чест и признание за мен. Вярвам, че с 25- годишния си трудов стаж в областта на медиите, масовите комуникации и връзки с обществеността бих могла да бъда полезна в дейността на СЕМ. Изградила съм професионалните си качества, преминавайки по всички стъпала на журналистическата йерархия като редактор, водещ и кореспондент в доказани български медии. Особено важен е натрупаният ми опит като консултант и анализатор в НАТО и като говорител на България в Постоянното представителство в Европейския съюз. Като висока чест приех и дадената ми възможност да работя по връзките с обществеността и медиите в четири български правителства, където придобих допълнитен професионален и сериозен административен опит.

**Уважаеми г-н президент,**

Приемам номинацията Ви като висока отговорност и ново професионално предизвикателство във важен момент за страната и Европа. ЕС работи върху амбициозни и всеобхватни програми в сферата на медиите и дигитализацията. Вярвам, че чрез СЕМ страната ни може да заеме проактивна позиция в разработването и допълването на „ Дигитален дневен ред 2020“ и Европейската зелена книга за потенциала на културните и творческите индустрии. „Дигиталният дневен ред за Европа“ е една от седемте водещи инициативи на Европа 2020. Освен това България за първи път има шанс да участва във формирането на европейска политика в сектора на аудиовизуалните медийни услуги, след като ЕС започна обсъждане за промяна на съответната директива.

Убедена съм, че промяната на европейските правила ще доведе до необходимата регулация и на медиите в България, които особено напоследък преживяват турбулентен период. Уверявам Ви, че с професионалната си подготовка бих могла да бъда полезна в писането на европейския медиен дневен ред.

Бих искала да Ви уверя също, че ако бъда назначена, ще работя отговорно и почтено в интерес на обществото. Ще отстоявам професионалните си и граждански позиции и няма да допусна те да бъдат повлияни от политически или корпоративни интереси. Ще продължа да защитавам свободата на словото, прозрачността и плурализма, които са най-висшето достижение на демократичното общество и които приемам за непреходни ценности.

 **С уважение,**

 **Бетина Жотева**